**Obraćanje potpredsjednika Vlade Crne Gore za ekonomsku politiku i finansijski sistem Milutina Simovića na otvaranju Fabrike duvanskih proizvoda u Podgorici.**

Podgorica, 24. maj 2018. godine

Uvaženi Gradonačelniče,

Poštovani dr Abdulsalam,

Poštovani predstavnici udruženja gajitelja duvana,

Poštovani predstavnici medija,

Dame i gospodo,

Zadovoljstvo je što smo danas zajedno ovdje i što zajedno obilježavamo početak rada novog duvanskog kombinata.

Razlog za dodatno zadovoljstvo je što ovaj početak obilježavamo **u maju**, koji predstavlja simbol pobjeda savremene Crne Gore.

Naše majske zore su i obaveza više da ostvarujemo i obilježavamo brojne iskorake i na ekonomskom planu. Iskorake koji će obezbijediti dalji dinamičan rast naše ekonomije, nova radna mjesta, rast životnog standarda i kvaliteta života svih naših građana. To su ključni prioriteti Vlade na kojima odlučno radimo.

**I ovoga maja** obilježavamo brojne iskorake na ekonomskom planu:

* Juče na Bioču počela je proizvodnju nova fabrika za drvopreradu,
* Večeras Tehnomax otvara najsavremeniji logistički centar ove vrste u jugoistočnoj Evropi.
* Ovoga maja završeni su radovi na novom turističkom rizortu Ulcinju, kao i na Hotelu Riviera uz intenziviranu izgradnju na brojnim drugim turističkim kapacitetima, koji upotpunjuju našu turističku ponudu i obećavaju nastavak dinamičnog rasta naše turističke privrede **i na sjeveru i na jugu**.
* Prije neki dan smo označili početak novog života i novog gutljaja bjelopoljske i crnogorske Rade.
* Privode se kraju pripreme za početak rada nove velike fabrike za flaširanje vode u Šavniku.
* U maju su potpisani i ugovori za valorizaciju poljoprivrednog zemljišta u državnom vlasništvu, za površinu od 200 ha na kojima će se podići novi maslinjaci, plantaže ljekovitog bilja, vinogradi i pogoni za preradu.
* Ovih dana analiziramo rezultate Prvog javnog poziva u okviru IPARD programa. I ovu priliku koristim da podijelim zadovoljstvo činjenicom da se prijavilo oko 500 proizvođača koji su spremni da realizuju značajne investicije u primarnoj proizvodnji, za šta će ostvariti 60-70% bespovratne podrške.

**I ovoga maja** nastavljamo i intenziviramo radove na brojnim infrastrukturnim projektima:

* Intenziviraju se radovi na autoputu. Most Moračica kao simbol prve dionice iz dana u dan poprima svoje konačne obrise. Preduzimamo i aktivnosti kako bi ubrzo imali i graditeljske poduhvate na drugoj dionici.
* Intenziviraju se ulaganja od 120 miliona eura **u infrastrukturu skijališta** na Bjelasici, Hajli i Durmitoru. Realizacija tih projekata donijeće novi zamah Sjeveru. Donijeće nove razvojne mogućnosti i za turizam i za poljoprivredu i za ostale sektore. Donijeće nova radna mjesta i novi kvalitet života.

I u sektoru energetike pokrenuti su brojni kapitalni projekti:

* Ekološka rekonstrukcija Prvog bloka Termoelektrane Pljevlja,
* Izgradnja novog vjetroparka „Gvozd”, u Nikšiću, uz intenziviranje radova na vjetroparku ma Možuri između Bara i Ulcinja,
* Izgradnja solarne farme na Briskoj gori,
* U toku su kapitalni remonti u hidroelektranama Piva i Perućica, koji će produžiti životni vijek ovih elektrana i obezbijediti njihovu visoku pogonsku spremnost i sigurnost,
* Intenzivirana je izrada investiciono-tehničke dokumentacije za izgradnju HE Komarnica i ugradnju osmog agregata u HE Perućica.
* **Fabrika duvana koju danas otvaramo** nastavlja tradiciju duvanske industrije, koja datira iz 1903. godine, kada je u samostalnoj Crnoj Gori na platou desne obale Ribnice, uz podršku kapitala iz Italije započela rad fabrika cigareta. Te iste godine, Crna Gora dobija i prvi Zakon o monopolu duvana, kojim su postavljeni temelji industrijskoj preradi duvana.
* Nakon toga, duvanska industrija prolazi kroz različite faze: austrougarske okupacije, period između dva svjetska rata, period oslobodilačkog rata i period poslijeratnog razvoja duvanske industrije, sve do današnjih dana kada obilježavamo njen novi početak u Novom duvanskom kombinatu. I opet u nezavisnoj Crnoj Gori i ponovo kao rezultat strane investicije. Ovaj put iz Ujedinjenih arapskih emirata.
* I danas se zajedno radujemo ovoj vrijednoj i značajnoj investiciji. Zajedno, kao što smo u prethodnom periodu pratili njen tok, podsticali njen završetak, otklanjali investicione barijere. U jednoj osjetljivoj fazi, početkom prošle godine, snagom vladavine prava i snagom državnih institucija pokazali smo odlučnost da zaustavimo nezakonite aktivnosti, a istovremeno smo pokazali mudrost i spremnost da prepoznamo ozbiljnost, kredibilnost, posvećenost i istinsku namjeru strateškog investitora – **da investiciju privede kraju** sa novim odgovornim i profesionalnim lokalnim menadžmentom.
* I danas ponavljamo da će država Crna Gora, u svim slučajevima, vladavinom prava stati na put nezakonitim aktivnostima, a istovremeno svojom otvorenošću i izgrađenim poslovnim ambijentom podržati sve investicije koje donose ekonomski rast i nova radna mjesta i ispuniti biznis očekivanja investitora – **i domaćih i stranih**.
* Sjetimo se i danas da su mnogi slavodobitno više puta proglašavali kraj duvanske industrije u Crnoj Gori i krah ovoga projekta. I danas, kao i uvijek, kada pobijedi odlučnost, napredak, preduzetništvo, strateško partnerstvo i ostvare se razvojni projekti dežurni kritičari i oni koji u napretku Crne Gore vide svoj poraz – utihnu. Povuku se u tamu svoje destrukcije i prežaju nove projekte koje žele zaustaviti. Nećemo se baviti njima. Samo ćemo ih pomenuti da se prepoznaju.
* Značaj Novog duvanskog kombinata ogleda se i u planiranom izvozu u vrijednosti oko 25 miliona eura, što će doprinijeti uravnoteženju našeg spoljnotrgovinskog deficit.
* Posebnu vrijednost ovom projektu daje najava investitora o namjeri snaženja i širenja kooperantske mreže primarne proizvodnje duvana na području Zete, Tuzi, Ulcinja, Bara i Bjelopavlića. Kao što vidite, već uveliko se gradi pogon za primarnu preradu otkupljenog duvana. Zbog toga ova fabrika pored radnih mjesta u ovim pogonima, kojih će biti više od 100, imaće svoj najveći pogon pod otvorenim nebom. Pogon u kojem mogu raditi brojni gajitelji duvana sa dugom tradicijom u proizvodnji, koji su generacijama značajan izvor svoje egzistencije ostvarivali predajom duvana duvanskoj industriji.
* Za razvoj primarne proizvodnje duvana Vlada i resorno Ministarstvo će i dalje snažiti podršku vrijednim domaćinima.

Dame i gospodo,

Nastaviće se gradnja fabrika širom Crne Gore, novih turističkih kapaciteta, poljoprivrednih i prehrambenih pogona, savremenih puteva, novih enegetskih postrojenja.

Crna Gora će biti i dalje sve veće gradilište.

Nastavićemo posvećeno da radimo na ostvarivanju naše vizije razvoja. Nastavićemo da snažimo i diverzifikujemo našu ekonomiju, u cilju daljeg ostvarivanja visokih stopa rasta, stabilnosti naše ekonomije i posebno otvarajući perspektive za što više novih kvalitetnih radnih mjesta.

Našim građanima je potreban evropski kvalitet života. Samo nas dinamičan razvoj i stabilnost mogu brzo dovesti do tog cilja. Na tom putu ne smijemo da izgubimo ni jedan dan. Za to smo i dobili mandat odgovornosti građana Crne Gore.